DA sê Ramaphosa kan nie OB se verslag ignoreerNatasha Mazzone. Foto: Facebook Die DA se skaduminister van openbare ondernemings, Natasha Mazzone, het Vrydag gesê pres. Cyril Ramaphosa is verplig om te reageer op die openbare beskermer se verslag oor minister Pravin Gordhan, en behoort herstelmaatreëls te tref of die verslag te laat hersien. Maroela Media het vroeër berig Busisiwe Mkhwebane het gister ŉ verslag bekend gemaak met verskeie verdoemende bevindinge oor Gordhan. Volgens Mkhwebane moes Gordhan destyds geweet het dat Ivan Pillay, voormalige adjunkkommissaris van die SAID, ŉ sogenaamde “rogue” eenheid op die been gebring het aangesien Pillay direk aan hom gerapporteer het. Sy het aangevoer dat die eenheid destyds onregmatig op die been gebring is aangesien slegs die president sulke geheime inligtingversamelingseenhede mag stig. Mazzone het in ŉ verklaring gesê die verslag se bevindinge dat Gordhan dus die Grondwet oortree het, mag nie geïgnoreer word nie. Luidens die verklaring glo Mazzone, ten spyte van haar party se standpunt oor Mkhwebane se bevoegdheid om die amp as openbare beskermer te beklee, dat die DA egter steeds verplig is om die integriteit van die openbare beskermer se kantoor as hoofstuk 9-instansie te respekteer. “Die openbare beskermer beveel aan dat pres. Ramaphosa regstellende aksie moet implementeer. Indien die president óf Gordhan glo dat die verslag foutief is, prosedureel of wesenlik, het hulle die reg om dit te laat hersien,” lui die verklaring. Hoe ook al, die president is verplig om aandag te gee aan die verslag, het Mazzone gesê. Mazzone het gesê die DA se verbintenis tot die handhawing van die wet oortref persoonlike en politieke meningsverskille. “Die OB het nou ŉ bevinding gemaak en die reg moet sy loop neem.”